**Antti Sajaniemi vuoden sotilaspoika Suur-Savossa**

Suur-Savon Sotilaspoikien Perinnekilta piti vuosikokouksensa totutusti Mikkelin kunniakkaalla Upseerikerholla huhtikuun puolessa välissä. Kokouksen alussa muistimme hiljaisella hetkellä kynttilöiden sytytyksellä kauden aikana poisnukkuneita kiltamme jäseniä.

Kokouksessa käsiteltiin vuosikokoukselle kuuluvat asiat sujuvasti henkilövalintoineen, joihin ei tullut muutoksia. Puheenjohtajana jatkaa jo vuodesta 2008 toiminut **Juhani Manninen** ja hallitukseen saivat kaksivuotisen jatkokauden sotilaspoika **Kalevi** **Laitsaari, Harri Häkkinen** ja **Jukka Rönkä**. Muut hallituksen jäsenet ovat killan varapuheenjohtaja **Olli-Pekka Kanninen**, museovastaava **Raimo Mikkonen** ja **Jussi Saarinen**. Kutsuttuna rahastonhoitaja-sihteerinä jatkaa **Anneli Lehto**.

Toimintasuunnitelmassa vuoden toimintoina mainitaan Jalkaväkimuseon tilaisuudet, missä Sotilaspoika-osaston esittelyvastuu on killalla. Huomion arvoisena on valmistautuminen vuoden 2024 Perinneliiton liittokokousjärjestelyihin ja samalla killan 30-vuotisjuhlaan.

Huomionosoituksissa saimme muistaa 95 vuotta täyttänyttä ”evakkosotilaspoikaa” Kalevi Laitsaarta killan standaarilla sekä Perinneliiton pronssisilla ansiomitaleilla Harri Häkkistä ja **Eero Kontista**. Kultaiset jäsenmerkit ojennettiin **Hannu Ollikaiselle** ja vuoden sotilaspojaksi valitulle taiteilija **Antti Sajaniemelle**. Vuoden sotilaspojalle luovutettiin kunniataulu sekä kiertävä kunniamiekka.